khistorydata/jeongjo-sjw-relations huggingface dataset:
정조 7년 · 목
疏略曰。挽近以來。連値亢旱。每多蠲減。穀物轉縮。倉庾俱罄。臣以爲都下及畿甸兩湖大小公費。限歲前不以穀爲需。外而儲置之支放。內以而貢價之劃下。皆以錢布代給。雖斗粟粒米。一竝留貯。以待嗣歲之用。則庶爲一分補益之道矣。守令掄揀。何時不審。而荒歲差遣。尤宜難愼。近來則無論才之優劣。苟有地閥勢力。則自縣而郡。自府而牧。無少甄別。若以寒素無援引。則懷抱利器。低回殘縣。是以或有癏曠之弊。或致淹滯之歎。此豈爲官擇人之義哉。臣以爲不以地閥。無拘寒素。而視邑大小。揣人當否。若非歷試屢著者。則州府陛擬。絶勿輕許。嗚呼。有關於政治者。不外乎聖學之加勉。燭理愈明。體乾不息。則諸般病敗。自祛於轉移之間矣。批以。敷陳諸條。無非適用。下廟堂稟處。
정조 7년 · 강
校理李太亨陳疏懲討。仍請京外獄囚決折。賜批。
정조 7년 · 목
疏略曰。嗚呼。爲治之要。自有本末先後之序焉。若論其本。則刑政是已。元惡大憝。首先誅滅。其餘諸賊。次第鋤治。則王綱由是而維持。治道於是焉請淸泰矣。外此悠悠弊瘼。猶屬第二件事。不暇附陳。而近來京外獄囚。積年牢蟄。未卽斷決。哀魂冤魄。叫號於泉壤之間。蓬頭鬼面。痛楚於金木之下。又豈非干和之一端乎。伏乞分付京外掌獄之官。凡係殺獄重囚。更加詳査。及時決折。俾無干和召災之患焉。批以。第一件當留意。第二件事。令廟堂另加措辭。嚴飭諸路。以除此等之弊。
정조 7년 · 목
予曰。昨日十七度應旨疏。固不無優劣於其間。而大體則皆可見憂國之誠。領議政鄭存謙曰。此是聖世美事矣。予曰。報謝祭。昨依領敦寧收議。姑俟三日之限矣。今日以後。可以卽行耶。右參贊鄭昌聖曰。待立秋卽爲設行似好矣。予曰。報謝祭。不行立秋前者。或以神惠之未卒而然耶。存謙曰。繼此若得大霈。則天意可占矣。予曰。李應爀査狀來到。不可不詢問處之。大臣之意何如。存謙曰。狀本臣未及見矣。命以平安監司李性源狀啓。輪示大臣及諸備堂。仍敎曰。此是關係生殺之事。不可不博詢處之。而大抵李應爀。則不可輕放。懲貪之典。不施於應爀。而施於何人。査獄之政。固不當羅織。而箕伯之啓。大涉緩護。所謂朴昌勳金枝善及衙謙云者。擧皆推諉於已物故之金德峻。此非尋常逋欠之類。豈可推諉於已死之人乎。至於塗糊一款。渠亦自服。而道啓則反使之白脫。査啓事體。豈容若是。箕伯則從當問備。而李應爀則加刑取服乎。抑更問於朴昌勳金枝善兩漢乎。司直鄭尙淳曰。金德峻身死之後。逃走之安國柱。捉得然後。可以決之矣。予曰。然則李應爀長時在囚。無決放之日矣。今若更問於金德峻之女壻劉相裕處。則可知其一斤九兩蔘區處之節。而不問應問之人。一幷歸罪於已死之德峻。査案不成體段。箕伯事良可慨也。蓋贓法亦有許多般。此當爲枉法收受贓耶。爲監守自盜耶。且和沙糊蔘。比造蔘則容有間焉。此當以造蔘律之耶。存謙曰。李應爀之所犯。係是一律。而金德峻旣故之後。究覈路絶。以道臣査啓觀之。則似當以枉法贓參照。而膠付尾蔘。與造蔘有間矣。
정조 7년 · 강
命崗營秋操停止。各邑鎭軍器點視。與別武士鄕騎士武學都試設行。
정조 7년 · 목
領議政鄭存謙啓言。黃海兵使申應周狀啓。今秋習操及各邑鎭軍器點視與別武士鄕騎士武學都試設行事。請令廟堂稟旨分付矣。詰戎之政。固不宜久停。而本道秋農。旣難豫料。民弊不可不念。何以爲之。敎以。軍政雖重。民事宜念。今秋習操。特爲停止。又啓言。各邑鎭軍器點視與別武士鄕騎士武學都試。依例設行事。請分付。從之。
정조 7년 · 강
領議政鄭存謙。以副司直嚴璹。正言洪聖淵等疏辭覆啓。
정조 7년 · 목
存謙啓言。副司直嚴璹疏。備陳各道糶糴不均之弊。而有下廟堂明日次對時。指一稟處之命矣。山沿穀簿之偏多偏少。大爲民弊。誠如重臣所奏。頃因繡啓。嶺南則以次次移轉。裒多益寡之意。已爲關飭。而他道糶弊。莫不皆然。固當依所請別關申飭。而大抵爲道臣守令者。視官如家。早爲方便裒益之道。則積痼之弊。豈至於此。今後則使之惕念擧行。俾爲漸次均排之道。而至於作錢一款。頃於繡啓稟處時。已以有難輕議仰對。今無有異見矣。予詢諸備堂。知事具善復曰。今年則兩湖京畿。被災尤酷。嶺南海西關東。接界不遠之地。則移粟儲峙。實爲儲穀之道。深僻路遠邑。穀物作錢之外。別無他策矣。左參贊金華鎭曰。作錢移貿。亦多難便之端。司直鄭尙淳曰。還穀作錢之議。蓋出於不獲已。而姑不可輕議矣。右參贊鄭昌聖曰。嚴璹之言。恐非永久遵行之道。吏曹判書徐浩修曰。期以四五年。漸次矯救。則似合便宜矣。工曹判書鄭民始曰。今年則畿內兩湖失稔。先自三道試行移轉之法。以驗其效害似好矣。璹曰。臣則已達於疏中。今無更陳者矣。禮曹判書李在協曰。國穀之容易作錢。似難輕議矣。兵曹判書李★(土+甲)曰。許令隣近沿邑。次次移轉似宜矣。副司直李柱國曰。秋捧時各別精捧移轉似好矣。左尹李敬懋曰。移轉常道。發賣權宜。隨時闊狹恐好矣。副司直徐有大曰。移轉好矣。戶曹參判趙時俊曰。欲釐還弊。則作錢後。作穀於沿邑之外。無他道矣。副司直鄭志儉曰。作錢及移轉之便否。未能的知。刑曹參判朴祐源曰。移轉似好矣。都承旨沈豊之曰。當此儲穀之時。不可輕議作錢矣。存謙曰。重臣疏請旣如此。以此擧條知委於諸道道臣。論理狀聞後。請更爲稟處。敎以。卿等之言。俱有意見。竝與此意論理行會。擧行事宜。亦具意見狀聞事。一體分付。又啓言。正言洪聖淵上疏。有令廟堂稟處之命矣。幷依所請。土豪之禁斷。位田之推給。分付於該道道臣。卽令擧行。亦爲嚴飭於諸道。此後一從法典。毋或違越。請俾無現發抵罪之弊。從之。又啓言。知事具善復上疏。有所陳兩款。下廟堂稟處之命矣。今年俵災之政。比前尤難。損益之際。固宜十分精詳。至於民習駭異。近多犯分之事。內而法司。外而道臣守宰。另加糾。治以杜後弊之意。請分付。從之。又啓言。副司直李柱國上疏。有首陳事。令廟堂稟處之命矣。移粟之政。誠爲目今先務。而湖西則濟民倉穀。旣令行會船運。此時有難幷擧。至於關西穀。則昨年旣已輸來。如非萬不獲已。亦難輕議。姑觀畿農成就。請更爲稟處。從之。又啓言。司直鄭尙淳上疏。請行酒禁。而酒禁本自有之。則今不過申明而已也。敎以。今若別立禁條。則反致繹騷矣。有司之臣。只可申飭。去其太甚而已。別無可以出擧條者。此則置之。又啓言。修撰吳泰賢上疏。請令廟堂講究矯捄之策。而恐無可以稟處者矣。敎以。此亦置之。又啓言。校理鄭在信上疏。亦無可以稟處者矣。敎以。此則出去後回啓。又啓言。右參贊鄭昌聖上疏。亦無可以出擧條者。敎以。然則置之。又啓言。吏曹參判李敬永上疏。有令廟堂稟處之命矣。水車有助農功。制作旣有私造。先令三軍門取來其私造者。倣以造成。請試用。從之。又啓言。校理李泰永上疏。有令廟堂稟處之命矣。諸道營下各邑。穀多病民。勒授濫捧之弊。在在同然。今此湖南左水營之糶糴。亦必與諸道兵餉一般。初不商量。給代之資。有難遽然通變。令道臣商量便否。請狀聞後稟處。從之。又啓言。左參贊金華鎭上疏。有下廟堂稟處之命矣。均廳所捧三道結錢及魚鹽稅錢。劃付各其道臣。使之從長貿穀者。不害爲生穀之道。而至於關西餉穀。依換貿例。移劃會錄。糶糴取耗。亦似便宜。而如是翻轉之際。難保其無弊矣。敎以。事關變通。往復諸大臣後。日次對。指一稟處。
정조 7년 · 강
命正使。以宗親儀賓擬入。
정조 7년 · 목
吏曹判書徐浩修啓言。冬至正使錦城尉朴明源。陳疏蒙遞矣。以大臣擬望乎。以宗親儀賓擬望乎。敎以。以宗親儀賓擬入。
정조 7년 · 강
戶曹判書徐有隣。以吏曹判書徐浩修疏辭覆啓。
정조 7년 · 목
有隣啓言。吏曹判書徐浩修上疏中。京畿濟民倉事。畿甸穀簿。自來艱乏。少値歉荒。輒煩他道轉輸。今若依嶺湖已例。設倉糶糴。以資賙賑。則誠爲便當。不但事關更張。設倉處所穀物措置。有非猝乍間擅斷者。處所則令道臣詳審沿邑形止。論理狀聞後。穀物則就議大臣。從長區劃。請更爲稟處。敎以。事關變通。往復諸大臣。後日次對。指一稟處可也。
정조 7년 · 강
命胎封。從速擧行。
정조 7년 · 목
禮曹判書李在協啓言。胎封事體。至重且大。臣於昨日疏中。已爲仰陳。而 先朝受敎。蓋因二等以下胎函。而初非一等提敎之事。恐無持疑之端。分付觀象監。請依例從速擧行。予詢大臣。領議政鄭存謙曰。今此胎封儀節。事體重大。惟當亟遵典禮矣。從之。敎以。此事甚是難置蓋。 先朝受敎旨意。如或毋論一等二等。而幷令置之。則如此徽微細之事。不能遵奉。豈不悚甚乎。如或不然。一等封山。不入於 受敎之中。則自國初應行之禮。亦不可自我停之。故以此持疑。今已過時矣。闕內旣無可封之處。則同置於曾前胎封之山。亦似無妨矣。
정조 7년 · 강
命李應爀獄。案問議稟處。
정조 7년 · 목
敎曰。李應爀所犯。俱係罔赦。依律決勘然後。可懲日後貪墨之風。而但枉法收受贓。與監守自盜。計贓之際。雖有四百八百之殊。而均之爲一律。兩律之中。不可不歸一決定。至於和沙事。渠亦極口發明。道啓亦已白脫。則今無可論。而獨塗糊一款。渠亦不敢終諱。此則當以付蔘律論。須將他物付合然後。方可謂之造蔘。雖以造銀律言之。以丁銀合鑄天銀者。豈可與和鉛和銅混置假造之科耶。此足爲旁照之一端。且單蔘所用。本有尾體蔘塗糊付合之例。朝家亦未嘗設法防禁。然則不可以此直施付蔘之律。詢之大臣諸宰。諸議別無異同。到今德峻物故之後。諸囚之供。一辭推諉。更覈無路。大凡獄情。兩人之中。一人先斃。則元獄例未究竟。此獄係是疑案。有難輕易決折。以此擧條。令本府問議在家諸大臣。原啓目粘尾稟處。
정조 7년 · 강
命次對時稟處諸條。行會諸道。使之具意見狀聞。
정조 7년 · 목
敎曰。今日次對時稟處諸條。待擧條啓下。仍卽行會諸道。使之各具意見。從近狀聞。
정조 7년 · 목
敎曰。時囚皆令今日開坐。議處照律。
정조 7년 · 강
重推都承旨沈豊之。大司憲鄭好仁。
정조 7년 · 목
敎曰。近來院中事申飭。舌幾弊矣。至於分房句管。何等緊重之事。有此大段做錯。有難一一處分。身爲一院之長。不能檢察。都承旨爲先從重推考。又敎曰。被推則來避可也。如不引避。又何違牌不參。當此求助之時。賓對入侍。憲府無一人進參。大司憲鄭好仁從重推考。
정조 7년 · 목
予曰。加平罪人。尙在畿營獄耶。亨逵曰。聞已下送本郡云矣。予曰。善爲之矣。用法於本郡然後。可以懲創他人矣。廣州罪人。何以爲之。亨逵曰。三漢俱結案。而其中鄭始輝。則煞有差等矣。予曰。前廣尹亦有云云。然則以此出擧條爲好耶。亨逵曰。啓覆時。下詢處之似好矣。予曰。易於忘置。筵說詳載以置可也。
정조 7년 · 강
命鎭撫營水陸操。停操。
정조 7년 · 목
敎曰。守摠合操。畿營巡操。旣命停止。況此鎭撫統禦營水陸操。尤屬張大。此時不宜擾民。幷令停操之意。回諭。
정조 7년 · 강
有政。吏曹判書徐浩修。參判李敬養。兵曹判書李★(土+甲)進。
정조 7년 · 목
以李命植爲判尹。宋銓爲掌令。黃仁點爲正使。金峻岳爲草溪郡守。閔鍾顯金履素爲副摠管。
정조 7년 · 강
命堂上宣傳官。不付樞銜軍銜委折。令該曹草記。
정조 7년 · 목
敎曰。此事每欲釐正而未果。堂上宣傳官及五衛將。忠壯忠翊將俱是兼職。五衛將及忠壯忠翊將。則下批後。付僉樞。宣傳官不但不付樞銜。亦不付軍銜。揆以官方。殊無意義。其委折。令該曹草記。○兵曹啓言。宣傳官不付樞銜軍銜委折草記事命下矣。堂上岐宣傳官。則卽是中間設置之窠。故本兼姑無定制。樞銜與軍銜。不得例付。敎以。非定職。而無定職。豈有如許官方乎。至於參上宣傳官。亦未知實職擧行乎。以兼職擧行乎。幷與堂上窠實職區處事。指一論理草記可也。又啓言。宣傳官堂上窠實職區處指一草記事命下矣。取考續大典。則宣傳官以正職增員設廳。旣已載錄。宣傳官之參上窠乃是實職。則堂上岐之創說者。亦當以實職擧行矣。敎以。堂上及參上宣傳官爲正職云爾。則五衛將獨非正職乎。忠壯忠翊將亦非正職乎。彼以正職。又有實職。此而正職。獨無實職。其委折更加指一草記
정조 7년 · 강
備邊司。以大司諫尹師國。掌令李運彬疏辭覆啓。
정조 7년 · 목
備局啓言。大司諫尹師國上疏以爲。諸司禁令操縱。每緣官長之數遞。徒惹閭里之騷撓。漕法日紊。民納益國困爲辭。其所矯捄。惟在法官之恪勤遵守。嚴明檢飭。申飭諸法司及京各司。漕運。元人情外。母敢加懲徵。請俾無襲謬稱冤之患。敎以。禁令之操縱。禁牌之騷斷。誠如臺臣所論。若不別般矯捄。爲害公私。容有旣哉。自本司除尋常嚴飭各該出禁之司。更以如此之弊登聞。官員重勘。吏隸刑配之意。幷分付。又啓言。掌令李運彬上疏以爲。黃山驛驛弊釐正爲請。驛路凋弊。在所軫念。潛買自有法禁。依法典痛禁還推。則絕站之弊可去。請卽速推給。敎以。嚴飭道伯。使之着意釐正後上聞。
정조 7년 · 강
大司憲鄭好仁避嫌乞遞。賜批許之。
정조 7년 · 목
避嫌略曰。伏見正言洪聖淵上疏批旨。則責敎縷縷。臣誠惶隕無地。僚臺之出禁。雖在於臣待罪見職之前。其若平日誠信見孚。豈有此也。臣之不職。於是益著。請命遞斥臣職。批以。依啓。
정조 7년 · 강
勘放時囚黃仁熙等。
정조 7년 · 목
義禁府啓言。典牲前主簿黃仁熙。身爲掌牲令。謂有身病。不卽淸齋。罪杖一百收贖。告身盡行追奪。又啓言。盈德縣監趙亨逵。皮穀四十餘石之色吏弄奸。初不能致審。罪笞四十收贖。附過還職。幷允之。敎以。功減一等。又啓言前。假引儀元好問。莫重帳殿。不能致愼。罪杖八十收贖。奪告身三等。允之。敎以。議減一等。又啓言。眞寶縣監李琇。倉穀三千六百餘石之虛留。刑具不能如式。罪告身盡行追奪。徒三年定配。又五年禁錮。而以親年收贖。告身盡行追奪。又五年禁錮。允之。敎以。功減一等。
정조 7년 · 목
予曰。使臣狀啓來到。有時急議處事。有司堂上曉頭馳往諸大臣所。面議後早朝登對稟處事。分付備邊郞處。有司堂上則徐有隣進去事分付。
정조 7년 · 강
命元子藏胎。擇日擧行。
정조 7년 · 목
觀象監啓言。元子阿只藏胎事命下矣。取考謄錄。則原州福結[伏龍:I-LOCATION]山下春川水淸院三陟平康驛。皆爲利年云。以此三處備望以入。落點後請擇日擧行。允之。
정조 7년 · 강
副司直徐有慶上疏陳勉。仍請先務蒙養之方。賜批。
정조 7년 · 목
疏略曰。今之言者。輒以未雨爲憂。以已雨爲喜。而時君世主。不患不修省於遇災之時。常患不持守於消災之後。故災異之作。疊見層出。治日常少。亂日常多。故臣之過計之憂。不在於未雨之前。而在於旣雨之後也。誠願殿下。勿以旣得而爲足。勿以少康而爲安。洞洞屬屬。常如遇災之時。孜孜勤勤。無巽異未雨之前。則轉災爲祥之機。稟不外是。臣聞蒙而養正。聖功也。是以古之人。必先務乎蒙養之方。惟皇天春祐我邦家。元良誕降。國本永鞏。正宜及今幼沖之時。克盡敎養之方。而薰陶其德性。涵養其本體。以爲成就睿質之根本。則億萬年無疆之休。實基於此矣。批以。存敬畏於旣雨之後。實爲目下切至之工。另欲體念矣。尾陳蒙養之方。今日悠悠萬事。莫過於此。亦當留意矣。
정조 7년 · 강
兵曹參知趙尙鎭上疏陳勉。仍陳禁酒撓民之意。賜批。
정조 7년 · 목
疏略曰。惟我聖上。臨御以來。求治之心不。爲不切。弭災之誠。不爲不勤。而朝象去益委靡。民產轉至窮匱。此何故焉。竊恐殿下。不能一是誠於有災無災之際也。伏願以實心行實政。以爲今日消弭之方焉。臣又以禁酒疏批中。伏見不擾民三字。有以知荒歲憂元之聖意。而卽聞閭閻禁酒之說。一時傳播。五部繹騷。至謂自今月念後。法司出禁云。聖批旣以不擾。丁寧諄複。則無根之說。從何而起。訛惑人心。乃至於此乎。必是有司之臣。不善奉行之致。而論事之臣。無一言及此。不勝慨然也。批以。敷陳之說切至。當留意。禁酒事。以荒歲不擾民之意。朝家初不許施。則五部繹騷。至謂指日出禁云云。極其駭怪。必是攸司不善擧行之致。卽令廟堂嚴査其委折草記。
정조 7년 · 강
命李應爀事。照律以聞。
정조 7년 · 목
義禁府啓言。江界前府使李應爀事回啓。大臣之議如此。請上裁。敎以。諸大臣之議。別無異同。李應爀枉法贓本律以準論。或不至大段失刑。以此照律以聞。
정조 7년 · 강
設七夕製于泮宮。
정조 7년 · 목
敎曰。都承旨持此題。馳詣泮宮。收券以來○。以擬唐李泌。謝於進硯說之曰日賜束帛。論以是子精神。要大於身。爲題。
정조 7년 · 강
召見有司堂上徐有隣于誠正閣。
정조 7년 · 목
予曰。問議於諸大臣。則諸議以爲如何。有隣曰。問議於諸大臣處。則皆以爲。瀋陽幸行。旣在聖節之後。則今此使名。不可以聖節兼稱。副使則卽令還朝。表咨文則卽爲推來。只以問安之意。改撰以送似好云矣。予曰。七大臣之意。略無異同耶。有隣曰。同然一辭。少無岐異之論。蓋以後時入送。旣無義意。此路一開。亦恐爲例。且有適當問安使。因便兼送之嫌云矣。予曰。予意則不如是矣。今若以後時爲無義。則此有不然者。聖節問安。旣兼於冬至使。則是以今歲八月聖節。而問安於明歲正朝也。然則今此數十日差也。不必以後時論也。今若以仍而爲例爲慮。則亦云過矣。今年則適有瀋陽使。故有此兼送之擧也。若在他時。則彼國亦豈責之以每年專价乎。今若以因便之嫌爲說。則此亦太局矣。今旣有使行。而又値聖節。則與其遲待四五朔後正朝之使。曷若付送於此使。以爲八月內入去之地乎。且聖節亦非專使。自前兼送於冬至使。則此獨無因便之嫌乎。蓋此改定使名之論。有三不然者。拜表事體。本自重大。而若於使行離發之後。旣封之表文。推來改撰。只使差員推傳於中路。則豈有如許事體乎。雖以我國論之。各道箋文。旣已封進之後。不可因期日之退定。而還爲推去也。此則論以事大之義。而不當然也。且今皇帝年壽已高。今若不爲兼送。遲待明年正朝。則安知無人事之變遷乎。此則論以交隣之情。而不當然也。就以我國事勢言之。許多方物。運到灣上。而又復輸來。招還副使。則其所虛費。已自不少。且我國所以爲趁聖節。盡力治送之本意。誰將知之。俗所謂諱伴出糧。正是此也。此則論以我國之利害。而又不當然者也。予以此事。左右思量之熟矣。義理也情禮也利害也。俱如彼較然。則都不如仍舊貫之爲好也。今若只改咨文。備道此兼送聖節使之本意。使行則仍令前進。事甚便當矣。如或以到瀋後。等待留館爲難。則此不過數旬間也。不猶愈於冬至使之四十日留館乎。有隣曰。聖敎至當。而此外又多難便之端。雖以細節言之。今若改定使名。聖節方物。自堂留置。所餘問安禮物。極甚零星。太無光色。如欲同爲齎去。以作冬至便使入去後移準之資。則前所移準之數。亦旣多矣。其所補充者。只是龍紋席彩花席及黃紬綿若干疋而已矣。予曰。來頭旣多移準之物。則聖節方物之還爲持來。亦不無幸其除弊之嫌矣。由前由後。今不可改易使名則決矣。須以俄所云義理情禮利害三者之說。往傳於大臣。更爲問議。而事不可緩緩。有司堂上三人。分往諸大臣處。更議以來。
정조 7년 · 목
敎曰。七夕製表居首二下進士洪義浩。直赴會試。之次生員鄭厚沈鳳錫各給二分。進士姜必敎姜彙斌各紙筆墨施賞。自政院考例捧傳旨。
정조 7년 · 강
召見備局有司堂上于誠正閣。左參贊金華鎭。吏曹判書徐浩修。戶曹判書徐有隣。
정조 7년 · 목
予曰。以俄者三件事。諸大臣意見果何如。華鎭等曰。諸大臣意見。別無異同矣。予曰。我國事大之節。誠難支應。文今若使使臣還來。更爲治送。則不但盤纏之費甚廣。事面亦涉如何。方物若置瀋陽則已。更爲還來。則貽弊之節亦多矣。四十日留館。所費當爲幾何。華鎭曰。一使臣一行。似入七十餘兩矣。予曰。平安道夫馬還來極有弊。使臣使之趁卽渡江入去。則似爲便好矣。華鎭等曰。諸大臣之意皆以爲。聖敎誠爲允當矣。予曰。別具咨文一節。果無煩屑之嫌乎。有隣曰。少無煩屑之嫌矣。予曰。得無生梗之端乎。有隣曰。豈有生梗之端乎。予曰。旣發之後若還來。則非但有弊。事甚不誠。且旣以令前具封。此不必出於朝報。問于大臣。今日內行會。以此意出筵話擧措條也。
정조 7년 · 강
命盛京禮部回咨。鳳城行在禮部咨文。撰出齎去。
정조 7년 · 목
左參贊金華鎭啓言。奉承聖敎。以使名之仍兼。行期之進退。表咨文之改撰當否。更爲就議於時原任大臣。則皆以爲。下敎辭意。誠爲至當云。而領議政鄭存謙。判府事徐命善。則又以爲盛京回咨。雖具事實。猶未免孤單。行在禮部別撰咨文。令使臣齎去。觀勢以呈。尤爲完備云。諸大臣之意旣如此。使行則依前以聖節兼問安使稱號。行期則不必久留灣上。不多日內仍爲渡江。而盛京禮部回咨。卽令該院措辭撰出。別定禁軍駭騎撥下送灣府。入送于鳳城。行在禮部咨文一體撰出。定禁軍下送于使臣處。請以爲齎去。從之。○敎曰。使臣旣今不多日內渡灣。蓋念列邑支應之弊也。若此則不必分定。重貽民弊。此意令廟堂。卽爲行會關西伯處。使之知悉擧行。
정조 7년 · 강
命李應爀照律啓目。勿施。
정조 7년 · 목
敎曰。觀此禁府照律啓目。決杖以收贖磨鍊矣。以渠贓汚不死幸耳。且按大典推斷條有曰。文武官凡枉法收受贓外笞杖竝收贖。蓋此囚負犯。明是枉法贓。則該府之不守關石之典。誤引金鍰之文者。難免議讞不審之失。當該堂上推考。此啓目勿施。一依本律施行事分付。
정조 7년 · 강
遞大司成黃昇源。以閔鍾顯代之。
정조 7년 · 목
因昇源違牌。敎以。許遞。前望入之。
정조 7년 · 강
命憲府吏隸出禁作弊情節。嚴刑究問。
정조 7년 · 목
備局啓言。兵曹參知趙尙鎭疏批旨。禁酒繹騷委折草記事命下矣。査問則前掌令金宗鐸。以酒禁。事給牌云。旣無朝令。而擅開禁條。極爲驚駭。前掌令金宗鐸。施以譴削之典。出禁之書吏所由。令攸司請考律嚴繩。允之。敎以。遐方之人。不嫻事體。無足爲怪。而該府吏隸事。殊極痛駭。以不緊事出禁。前後申飭何如。況酒禁一事。係是大擧措。如無朝令。豈可自下擅爲。雖欲禁之。所謂大釀。一切不問。惟於無勢數三酒肆。如是行惡。致使民情繹騷。所爲極其無形。該吏隸依草記移付法司。嚴問許多作弊情節。一一得情以聞。如不直招。嚴刑究問之意分付
정조 7년 · 강
工曹參議呂善德疏請侈習矯革。賜批。
정조 7년 · 목
疏略曰。夫所謂廉恥之不張。僭侈之日盛。紀綱之未振。貪墨之是尙。何莫非切中時病。而第僭侈一款。尤關於目下備荒之策。古人曰。奢侈之害。甚於天災。由是觀之。民人之傷財蠹業。莫甚於奢侈。近來閭巷之間。侈風日盛。試以髢䯻言之。價或過百。昔之謂太侈。而今則四五百金之不足。甚至於近千金。推此以往。百事皆然。而計其所費。奚啻耗盡一年之糧穀也。今當歉荒之餘。使斯民狃於侈習。猶夫前日。則古之所謂衣綺羅餓死者。不幸近之。臣謂救荒預備之策。莫如先講侈習之矯革也。批以。言多切實。當留意。
정조 7년 · 강
工曹參判李世奭疏陳諸條。賜批。
정조 7년 · 목
疏略曰。救荒之策。不可不及今預究。而畿邑穀簿。元來不敷。惟有移粟一政。實爲緊務。而海路迂遠。若待明春發船。則恐已後時無及矣。臣謂及今別定差員。以沿邑留庫穀物。限四五萬石。用漕船運致京江。則庶爲一分救濟之道矣。至若兩營軍之姑停上番。大比科之退待年豐。亦多已行之例。而實爲歉歲不可已之政。竝令廟堂稟處。批以。所陳當留意。上番軍停番事。業已分付。今無可論。式年停退事。令廟堂參量事體民情。以草記論理稟處。
정조 7년 · 강
兵曹參議李亨元上疏懲討。仍陳諸條。賜批。
정조 7년 · 목
疏略曰。天人之際。其理雖微。感應之妙。推類可見。顧今臺啓中諸賊。何莫非必殺者。而尙靳孥戮之請。宜乎致天之怒。召天之災也。伏願亟允輿請。以答天譴焉。噫。均役以後。良役雖歇。少有產業之民。則千方百計。必頉乃已。其中無依至殘者。父子兄弟竝編軍簿。甚至於黃口白骨。而方其徵布之時。賣鼎典衣。號哭頓足。想其景狀。足傷天和。此則守令不能善修軍政之致。請嚴飭道臣。俾卽面論守令。洞革此弊。俾無苦歇不均之歎。至於殺獄。關係尤重。而人多占便。互相推諉。至於覆檢之時。率多稱頉。轉請他官。動費多日。畢竟檢驗胡亂。眞僞難卞。此等事亦足干和。此後另飭諸道。或有如此之弊。當該規避守令。各別重勘。以勵日後宜矣。批以。首陳當留意。尾陳事依施。第二條。令廟堂措辭嚴飭諸道。
정조 7년 · 강
吏曹參議金憙上疏陳勉。賜批。
정조 7년 · 목
疏略曰。紀綱之不振。名分之紊亂。皆足以召災。而至於召災之本。則懲討之不行是也。當討而不討。當斷而不斷。駸駸然三綱淪。九法斁矣。臣於近日講筵。伏聽殿下討論曾傳之旨。凡於格致誠正之義。莫不融會貫通。可驗躬行而心得矣。今以懲討一事推之。則殿下之格致誠正。恐或不至於十分地頭。愛之克威。恩之揜義。豈可謂好惡之必以誠。懥樂之得其正乎。誠願殿下。念終始典于學。涵養本源之地。窮盡事物之理。以至於表裏精粗。無不到。則本末先後。必益洞然於聖衷。懲討行矣。彝倫正矣。臣之情勢。不敢以見職自居。而愚妄之極。言不知裁。批以。宜斷不斷。予則竊附窮至之義。爾所云云。無幾於傅合。然以勉學一條。言甚切至。當留意矣。爾其勿辭察職。
정조 7년 · 강
禮曹參議沈有鎭上疏陳勉。賜批。
정조 7년 · 목
疏略曰。惟我殿下敬天一念。平日非忽。而益加恐懼。莫此時若也。對越之誠。無或間斷。顧諟之念。無時不然。則旣始之雨。必無中止之理。已感之天。豈有無終之理哉。勿以不雨爲憂。而惟勉在我之誠。勿以小雨爲足。而必期周洽之限。則桑野之禱。未必專美於古。而瓊林之喜。庶幾復見於今矣。批以。所陳。言甚切實。當留意矣。
정조 7년 · 강
戶曹參議尹承烈上疏陳勉。仍懲討。賜批。
정조 7년 · 목
疏略曰。經筵一事。責其成就。而今之備員逐隊者。不足以當聖學之萬一。此固群下之不肖也。然而法筵之講。晉晝之接。間多停廢。延訪之盛。未見於上。講論之美。不聞於下。伏願繼自今。頻御經筵。訪之以實心。勉之以實學。毋使成湯之日躋。文王之純亦。專美於古昔。則豈不休哉。有國爲治之務。莫大於刑政。而三司之論。便作紙上空言。每一思之。心膽隕碎。伏乞亟行天討。以洩神人之憤焉。批以。首陳事。爾言是矣。當體念。次陳事。諸批悉已及之矣。
정조 7년 · 강
刑曹參議趙鼎鎭疏陳諸條。賜批。
정조 7년 · 목
疏略曰。近年以來。風俗不古。名分漸淆。賤流之辱士夫。則直施以抑强之政。悍僕之背主人。則必斷以壓良之律。品式無別。等級不明。京司如此。外邑可知。伏願殿下。嚴飭中外。凡關係名分者。一切重繩。以爲振頹俗立紀綱之本焉。庶獄審克。固是王政之所愼。而近來刑官。除拜屬耳。旋卽遷移。未有久於其職。而習熟簿案者。故老吏奸胥舞文受賂之弊。無以覺察。臣謂本曹正佐郞各一員。必以曾經守令。明習刑獄者。擇差而久任之。限三考勿遷。嚴其考察。俱有著稱。則亦示褒陞之意。近來律官。皆以年少蒙騃之類。苟然充數。律文條例。茫然不知。議讞之際。每患錯謬。臣謂此輩。亦以稍解文字。通習律令者。自本曹各別審揀。隨窠塡差。而郞官亦宜月受律講。交相鍊習。擬法之際。無徒委之律官。則庶無刑獄失平之患矣。批以。第一件事。以此意令廟堂知委中外。第二件事。久任之意。屢有飭敎。而未見其實效。此銓曹之責。所請係是官制變通。下該曹稟處。第三件事。玆事每欲定式而未果。爾言際至。但令申飭。弊必如前。自本曹成出節目啓下。以爲永久遵行之也。
정조 7년 · 강
吏曹。以刑曹參議趙鼎鎭疏辭覆啓。
정조 7년 · 목
該曹啓言。刑曹參議趙鼎鎭疏批。有下該曹稟處之命矣。京司詞訟爲守令之階梯。詞訟六曹[朔:I-OFFICE]。爲遷轉之定限。今若以郞官中二窠。永作曾經守令之窠。而三考不遷。則在秋曹。旣無鍊達剸決之益。而守令階梯之減却二窠。事極掣礙。且秋曹則凡係訟獄。有堂上焉。有僚官焉剖判是非之際。自當可否相濟。而至於守令。則以百里之訟獄。一付長吏之思慮。其責視郞官尤重。有不可以守令。反爲郞官之階梯。由前由後。卒難變通。今姑置之。此後秋曹郞官。毋徒以未經詞訟中差擬。或實職或前銜中。必擇綜密剛明之人而差擬。請俾爲一分救弊之道。從之。敎以。刑曹郞官。近來多不擇擬。此後如前除良另加惕念。
정조 7년 · 강
命今十一日。專經文臣殿講處所。宣政殿爲之。
정조 7년 · 강
命完營。水陸操停止。
정조 7년 · 목
因該監司水陸操停止。令廟堂稟處事狀啓。敎以。水操才令停止。此狀本又到。幷依狀請施行事回諭。
정조 7년 · 강
命洪忠水營城操巡點水操停止。
정조 7년 · 목
因該水使城操巡點狀啓。敎以。本城目下民情。聞是本道中最遑急處。巡點亦係擾民之端。何必稟處。一體停止事分付。又因該水使水操狀啓。敎以。本道農形。以今所聞推之。沿海諸邑。被災孔酷。全一坪或一面。有全棄處云。不待秋成。已判歉歲。凡係擾民之政。一切停止。或爲一分奠接之方。詰戎雖曰不可已之擧。此等之時。有難膠守常格。本營水操。特爲停止之意。分付。兩湖民情。旣無彼此。則豈必一停一行。湖南水操。依此停操事。一體行會。
정조 7년 · 강
命庭試停退。論理草記。
정조 7년 · 목
備局啓言。因工曹參判李世奭上疏。以式年科停退事。有令廟堂論理稟處之命矣。式年大比之科。事體甚重。不可停退。請置之。敎以。予意亦然。況今年穡事。姑未出場。而以今所聞推之。或不無預度之端。被災邑民情。可想十倍甚於去年。分付諸道。但於尤甚邑。勿定試邑可也。早欲以此提問而未果。今秋庭試期日在九月。都下艱食之時。許多儒武之觀光上來者。能無主客俱困之歎乎。然式年旣不退期。則儒武之來京一也。庭試不必退定乎。卿其與諸原任爛商。論理草記。
정조 7년 · 강
命訓局軍兵兼料劃給後。作錢貿米。更爲論理草記。
정조 7년 · 목
戶曹啓言。訓局軍兵等兼料事。有就議大臣。從長稟處事命下矣。兼料節目中。大米一千七百四十石。以惠廳請得米定式。而一自庚戌作米停罷之後。以戶曹經費。實無依例移劃之道。己亥庚子兩年條。則以關西小米劃給。而辛壬癸三年條。尙未輸送。訓局之難於放料。有此草記者。不是異事。到今事勢。不可不區劃穀物然後。自可放料。而三年條。竝自臣曹。推移無路。當年條米一千七百四十石內。一千三百石。以京倉大米。自臣曹輸送。其餘四百四十石及兩年條未移送米三千四百八十石。竝以關西小米劃給。使之作大米取用。明年以後。亦當以關西米區劃。而小米每石價錢三兩。大米每石價錢四兩。自有定式。大米一千七百四十石代。以關西小米二千三百二十石支計磨鍊。逐年劃給。以爲作錢貿米事。臣與訓將爛熳商議後。仍爲就議大臣。則大臣之意亦如此。依此擧行之意。請分付。敎以。兼料之尙不區劃。事面未免苟簡。依此擧行。誠甚得宜。而以西穀支計劃給之後。勢當作錢貿米矣。貿米一款。有甚商量。而有此草記乎。此條更爲仔細論理草記。
정조 7년 · 강
判下兵曹。 宗廟展謁 景慕宮展拜時軍兵磨鍊草記。
정조 7년 · 목
因該曹草記。敎以。訓局步軍十哨。馬軍三哨隨駕。御營留陣。禁軍二番隨駕。
정조 7년 · 강
命同副承旨馳詣太學。今日朝食堂到記收取以來。
정조 7년 · 강
命湖西濟民倉租。明春解氷後輸送。
정조 7년 · 목
備局啓言。洪忠監司金文淳狀啓。濟民倉租三千石。明春解氷時。雜捧條中首先裝發之意。請更爲分付。敎以。穀簿之枵然。民情之騷如。畿與湖誠無彼此之殊。況今本倉留儲數。不滿三千。以此以彼。趁今風和之時。必難如期移轉。依回啓明春解氷後。輸送之意分付。聞今湖西濱海諸邑。酷被風旱之災。殆有甚於畿甸。萬有一該道急於奉行朝令。不妄念來頭接濟之策。惟以準數上送爲意。則彼湖西之民。獨不哀矜。此意竝以知悉擧行之意分付。
정조 7년 · 강
命海西審理推閱。速卽究意狀聞。
정조 7년 · 목
刑曹啓言。鄭大隱阿只査事及重獄錄啓遲滯委折。關問於黃海監司沈念祖處。則回移內以爲。獄體至嚴。人命且重。凡係情跡之審理。簿案之錄啓。如非屢經推閱。恐易差失。擇定參査。博採所見。而舊獄之査覈未了。新獄之推檢相仍。未免中撤。自致遲滯。至有此關飭。誠不勝惶悶。斯速究竟。登聞計料。而鄭大隱阿只査事。則許多干連。遠地推捉。自費多日。致稽于此。更飭査官。待其報來。亦卽封啓云矣。敎以。農時許多人推閱。妨農可悶。速卽究竟狀聞之意。査官處嚴飭事行會。係是特敎行査。他道則方伯親執爲之。獨於本道。每以定査官爲之之意登聞。豈其道例各有不同而然乎。此等處宜有一番均一之制。卿曹詳考各道文案。定式行會。形止草記。
정조 7년 · 강
命李應爀定配。趙升鉉重勘。鄭義誠遠配。
정조 7년 · 목
義禁府啓。言江界前府使李應爀杖一百。告身盡行追奪。流三千里定配。敎以。依此律施行。又啓言。昌原前府使趙升鉉原情。不爲直陳。所當請刑。而曾經宣傳官。請上裁。敎以。渠之所爲。節節無狀。從重勘律草記。此因捧供之後。鄭義誠之罪。尤無所逃。今無更問之端。限已身邊遠定配。○因應爀康津縣定配啓目。敎以。湖南之人。定配湖南。安有定配之意哉。卿則推考。以北道邊遠磨鍊。又因義誠固城縣定配啓目。敎以。嶺南守令。定配嶺南何也。卿則推考。更定配所入啓。趙升鉉貪饕不法。不一而足。擬律未免失之太輕。定配。
정조 7년 · 강
命一律重因。判下行査者。自該道擇定剛明査官。會同營下。道臣親執按査。論列啓聞事。行會于八道兩都。
정조 7년 · 목
因刑曹啓稟也。
정조 7년 · 강
命司憲府頭目吏隸嚴刑取服。未輸款諸條。一一究覈。
정조 7년 · 목
因刑曹司憲府吏隸捧供啓目敎以。以酒禁樣作拏民間。必是非今斯今之擧。此兩囚外。更有幾許人與否。頭目吏隸捉來嚴刑取服。待直供然後。修照目入啓。萬一泛忽。卿則難免其責。依此惕念擧行。又因之憲府書吏崔春得等原情。敎以。臺臣以會飮出牌。而下隸則以酒禁作拏。臺臣誠有不察之失。明知非爲故犯之擧。且況遐方之人。新入生疏。不足深責。譴削過矣。依臺疏以罷職。更令政院捧傳旨。厥漢等大釀之家。稱以契房。一切不問。但捉貧賤之類。甁罌之儲。如是其極意侵虐者。其所爲萬萬痛駭。城內外酒家。厥數不啻千百。今於嚴問之下。只以十餘處作契樣納招。情狀尤極無狀。依啓目更加嚴刑得情。旣無朝禁。又非官令。而假托憑藉。恣行胸臆。致使荒歲小民。不得奠業。卽此一款。其罪狀可謂罔赦。待辜限箇箇各別嚴刑。未輸款諸條。一一究覈。他餘條件。亦依啓目施行。
정조 7년 · 강
命到記。明日仁政殿爲之。次對退定。
정조 7년 · 목
敎曰。秋到記明日爲之。又敎曰。明日殿座處所。以以仁政殿爲之。次對退定於三明日。
정조 7년 · 강
詣暎花堂。行內試射。
정조 7년 · 목
自內詣暎花堂陞座。予曰。夏等內試射。尙未爲之。故軍情近甚抑鬱。今日始命設行。足可以慰悅乎。承旨徐鼎修曰。抑鬱之餘。想必喜幸矣。試射畢。行犒饋禮訖。降座還內。
정조 7년 · 강
命北京禮部別咨。盛京禮部回咨。更令撰進。
정조 7년 · 목
因北京禮部別咨。敎以。咨體與表體有異。不必專事騈儷。此咨文局於抽對。語有未條暢處。更令撰進。又因盛京禮部回咨。敎以。此咨文亦然。更令撰進。
정조 7년 · 강
以鄭一祥爲都摠管。申大謙爲副摠管。
정조 7년 · 목
敎曰。在外摠管許遞。與未差之代。令該曹口傳差出。
정조 7년 · 강
許施湖南加俵之請。
정조 7년 · 목
因全羅監司加俵。令廟堂稟處事狀啓。敎以。大臣擧條批答。已有措辭。則觀此狀本。行會之擧條批答。只是依爲之三字。其委折令廟堂擧實草記。觀於狀辭。民情可知。所請依施之意分付。
정조 7년 · 강
配李應爀于慶興府。鄭義誠于會寧府。趙升鉉于長興府。
정조 7년 · 목
因義禁府應爀等定配所押送啓。允之。
정조 7년 · 강
正言宋民載疏陳父病乞遞。踏啓字。
정조 7년 · 강
給盈德等邑漂戶恤典。
정조 7년 · 목
敎曰。觀此狀本。嶺南農形。雖有如干邑雨澤太過處。而大體頗有登熟之望。民事萬幸。其中盈德等四邑之海戶漂失。若是夥然。田畓雖無大段被傷云。而農時失所。實甚矜悶。豈可以人物之無一見傷。不施當施之恤典。依再昨年例。區別漂失及漂下民戶。題給恤典。仍令嚴飭守宰。着意顧助。從速奠接。來頭勤慢。道伯更加考察。以爲黜陟之地事。令廟堂卽爲措辭行會。
정조 7년 · 강
有政。吏曹參判鄭昌順參議金憙進。
정조 7년 · 목
敎曰。在外亞尹許遞。今日政差出。○以李昌漢爲執義。金和中爲司諫。李度謙爲副校理。鄭在信爲修撰。鄭志儉爲戶曹參判。尹尙東爲楚山府使。鄭致綏爲三登縣令。李萬恢爲右尹。
정조 7년 · 강
命宣傳官李懋。直赴殿試。
정조 7년 · 목
敎曰。今初十日。五日日次內調馬時。宣傳官李懋柳葉箭一巡四中。近來調馬人格甚罕。自是流來古規。依舊例直赴殿試。
정조 7년 · 강
命時囚金禧燮等議處。柳頥玄等勘放。
정조 7년 · 목
義禁府啓言。司錄柳頥玄。司藝鄭重祿。直講韓相肇。博士金致泳等原情。泛稱遲晩。請刑推得情。敎以。柳頥玄段。前已應製。今忽不作。擧措殊甚駭然。臨軒試取。解題書揭。元無已例。則具矣供語。極其無嚴。甚至强其不知等說。肆然納供。前罪後犯。無非難恕。從重勘律放送。金致泳段。或製或否。亦甚駭然。依初下敎。令政院以罷職擧傳旨。鄭重祿韓相肇。俱是丁酉式以前登科。不無分揀之道。前此製述。皆不應試云爾。則亦足爲參恕之一端。附過放送。又啓言。監察金禧燮朴龍煥。禁府都事尹美基。松禾縣監南寅老等原情。泛稱遲晩。請刑推得情。幷敎以。除刑推議處。又啓言。丹鳳門守門將陳景文原情。泛稱遲晩。請刑推得情。敎以。附過放送。又啓言。楊口縣監尹㬘。狼川縣監李趾采等原情。泛稱遲晩。請刑推得情。敎以。附過放送。又啓目。昆陽郡守趙貞相原情。泛稱遲晩。請刑推得情。敎以。所供容或可恕。附過放送。又啓言。德積前僉使金鼎燦原情。泛稱遲晩。請刑推得情。敎以。旣已罷黜。分揀放送。又啓言。栗浦前權管金德行。加背梁萬戶吳尙權等原情。泛稱遲晩。請刑推得情。竝敎以。參考向者處分。照律後草記。
정조 7년 · 강
遞承旨李在學。以李益烍代之。
정조 7년 · 목
敎曰。左承旨許遞。前望單子入之。新除授承旨。待下批牌招察任。
정조 7년 · 강
吏曹判書徐浩修疏陳母病乞遞。批許救護。
정조 7년 · 강
玉堂聯箚請柳戇趙文彥發配。賜批。應校[敎:I-POSITION]洪文泳。副校理李太亨。
정조 7년 · 강
命宣傳官講射。明日以春塘臺爲之。
정조 7년 · 강
召見宣惠堂上鄭民始。京畿監司沈頥之于誠正閣。
정조 7년 · 목
予曰。畿邑農形。今則何如。頥之曰。近日日氣淸涼。故被災之穀。少有蘇生之望矣。予曰。畿甸之民。纔經昨年歉荒。瘡痍甫完。又値今歲大無。閭里顑頷。今秋 陵幸。決不可貽弊於斯民。頃者鄭判府事入侍時。亦有盡除晝停之命。而蓋出於爲民省弊之意也。至於橋梁治道之事。有或爲弊於民。則皆務除去。而必以省費爲心。故今亦拔例問于卿等。卿等所見何如。民始曰。 陵辛時凡百所入。皆以儲置米會減。則似無大段貽弊於民矣。予曰。今年春大同。旣已停退。則當用何邑儲置。而能無不足之弊否。頥之曰。當以楊州儲置米會減。而雖或不足。隣近之邑。皆有儲置。亦爲推用。似無不足之歎矣。予曰。一依京擧動例。務從省弊。而 先朝辛巳年 陵幸時。亦有爲民省弊之例。至於馬草食鼎槽厩等物。皆令京廳與司僕。自備進排。而亦勿責出於民力。則似好矣。民始曰。馬草食鼎等物。皆令外邑擧行。而亦以儲置米會減。則似爲兩便矣。予曰。經宿時加入等物。亦爲分判於列邑。使之依例進排。則此亦貽弊於民矣。豈非垂念處乎。都承旨趙時俊曰。近有新定式。而未及行會。令戶曹須布列邑。皆以儲置米會減。則別無爲弊矣。予曰。雖以儲置米會減。列邑之民。每有加入之弊云。其故何哉。民始曰。治道之時。或値雨則更修。而無加給之規。故民皆自備。每有加入之弊矣。予曰。國家定式。一夫給米幾何。民始曰。給米五升。而柴價馱價。亦以儲置米會減矣。時俊曰。植炬之事。分判於遠邑。遠邑之民。實無輸運之路。故貿得於 陵所近處。此實爲民弊之大矣。予曰。畿伯所見何如。頥之曰。非獨植炬。凡所入一草一木。擧皆貿得於 陵所近處。遠邑之民。自有糜費矣。予曰。交河通津高陽等邑。皆災邑中尤甚者也。決不可分判於此等邑矣。頥之曰。今番則積城抱川等邑。當爲付近而年事亦稍勝高陽通津矣。予曰。各 陵寢攝行祭享。亦有所入乎。民始曰。別無所入矣。予曰。鄭昌順爲畿伯時。地排席等物。亦令除之。凡他不緊之物。亦皆除之爲好。今番則只是單 陵。凡厥所入。務從簡省。切勿貽弊於斯民。予曰。去來間一次植炬。則除之可也。民始曰。松橋以東。則諸邑分排植炬。自有舊例。而皆用楊州儲置米會減。其謄錄今方持來矣。予曰。不必出外而抄啓。當於闕中與惠堂相議抄啓。務從除弊。至於 陵上遮日。若令外邑進排則其所擧行。不如京廳。故向來亦有申飭。其令自京廳馱去好矣。今番則大率盡除不緊之物。以省畿民之弊焉。予曰。卿之治畿民。當與他人自別矣。先卿之深惠厚澤。入人骨髓。民之追思而仰慕者。尙今不衰。卿宜追念先卿惠化之深。仰體朝廷付毗之重。百倍自勵。一心圖治。毋替前人。以生吾民。夫承流宣化之責。專在於道臣。道臣非其人。則朝廷雖有憂民之心。實惠實政。不及下民。是以民呼怨。不在於朝廷。先及於道伯。此豈非惕念處乎。況今畿甸。連値旱乾。繼有水災蟲災。民事之愁悶。莫此爲甚。當今接濟之責。惟在於卿。卿其益加勉勵。必以斯民爲已憂。古有國邊民邊之說。國與民分以二之者。雖非好語。爲監司者。當爲民邊人。苟有損上益下之事。則必以行之。以生吾塡壑之民者。惟卿是望。卿其以此自任。頥之曰。臣伏承聖敎。感泣罔涯。自念才智淺薄。實無仰體恩諭。賑濟斯民策矣。予曰。豐德通津等邑。爲尤甚乎。頥之曰。豐德通津。本多野畓。故初不付種處多矣。而南陽之蟲災。實爲可悶。予曰。近日東風。亦爲大害矣。風餘小雨。則枯傷之苗。少可還蘇。而亦無雨意。甚可悶也。頥之曰然矣。予曰。畿邑守宰中。誰有治續顯著者乎。頥之曰。臣待罪日淺。未能詳知矣。予曰。守宰中如有不稱者。毋少饒貸。頥之曰。苟有爲害於民者。何敢寬假乎。予曰。南陽府事。必善治矣。頥之曰。熟習矣。予曰。頃以差使員上來。而災邑守令。不可久曠。已卽下送矣。予曰。今番 元陵修改時。其勿預送監役。監役預出。則自多民弊矣。至於本 陵有頉處。皆令都監修築好矣。予曰。嶺南所聞。何如云耶。時俊曰。近峽得稔。而沿海處失農云矣。予曰。慶尙道連二歲有水災。梁山最甚云。是悶矣。時俊曰。洛東江沿邊諸邑。皆有水災。而梁山則二次水沈。爲害最甚云矣。予曰。全羅道所聞何如。峽民則無憂。而島民甚悶云矣。予曰。江原監司。以多穀爲弊云。雖欲移布於畿內。而實無輸來之路矣。時俊曰。嶺東四五邑多穀云。而實難移運矣。予曰。江原道穀。自原州移運驪州。則似爲便近矣。時俊曰。原州與驪州。不過五十里之間。而且有水路矣。予曰。京畿農刑。已無可望。民事不可緩也。宜及此時經紀。廟堂議論何如。時俊曰。無別般好道理也。惟當移粟救民。洪忠道四郡多穀云。四郡穀亦移來似好矣。予曰。四郡距京圻爲幾里。時俊曰。陸路則爲三百餘里矣。予曰。轉運穀米。豈不難哉。時俊曰。當秋捧糴時。捧置于水邊。及其春水方生之時。漕運似好矣。予曰。統營封山松發賣時。多有民冤云。然否。時俊曰然矣。年前發賣時。捧價五千兩上京。而復有備邊司禁令。所賣材木。未盡輸去。故冤聲日起矣。予曰。風損與自枯松爲幾何。時俊曰。萬餘株矣。予曰。昨年有放火之事云矣。時俊曰。沿海之民。蓄冤多矣。故種種放火。今則海邊童濯。殆若野地。當今統營急務。專在於植松矣。予曰。嶺南亦有火田乎。近來守宰。旣罷隱結之後。惟以火田爲利。而爲害於民者甚多。然否。時俊曰。嶺南則火田初旣不多。而且臣之待罪嶺南時。別定火田之稅。而極爲輕歇。故嶺南則別無火田之害矣。予曰。江原道最多火田云矣。時俊曰。山多野狹。故本多火田云矣。
정조 7년 · 강
元陵修改日行祭。 健元陵命展拜。
정조 7년 · 목
因禮曹秋展謁取稟。敎以。 元陵修改日子旣定。依甲子戊子已例。前一日詣 陵所。翌日畢役後還宮。以此知悉。事畢後本 陵行祭。局內諸 陵。則只以 健元陵展拜磨鍊。今年畿農。已判告歉。況今秋事未了。役民爲難。諸凡用民力處。依近例皆以儲置米會減。雖一條木一負土。切勿撓民。今番 陵幸。所重在焉。不得已經宿。而可以除弊之事。當所留意。取見分辨文書。多有抹下者。依此擧行。如是下敎之後。隨駕各司。憑藉前例。萬一有侵微之端。各該官員難免不勅之罪。以此自廟堂預先嚴飭。侍衛及隨駕百官。亦宜減省。令吏兵判別單書入。待判下擧行。植炬只於出宮時待令。虎網子除之。布帳則自隨駕營門爲之事分付。
정조 7년 · 강
御春塘臺。行抄啓文臣講製。宣傳官講射。講製試官。鄭志儉徐有防金憙。講射試官。具善復李敬懋徐龍輔。
정조 7년 · 목
予曰。抄啓文臣兼課試事分付。予曰。試射以十巡分付。製述時。刻亦以射巡爲限。若過十巡。則當爲限後之意分付。○文臣製述。以箭箭中紅心爲七言律詩題比較。金啓洛居首。課講比較。李勉兢居首。○宣傳官等。以次試財訖。因進講。李身敬居首。○予曰。抄啓文臣朔試射。本自除減。而今日日氣淸和。將欲試射。竝爲待令。御將使之入來。與訓將禁將。亦爲試射可也。○文臣將臣。以次試射訖。李勉兢四中。賜筒介一部。金啓洛一中。賜弦弓一張。李敬懋五中居首。特命加資。李柱國五中。施錫馬之典。具善復四中。賜豹皮一令。○予曰。松溪橋役事。何以爲之乎。善復曰。今方始役。自戶曹物力未及盡來。更稟筵中後。當擧行矣。○敎曰。近來年少武弁。將臣子侄絕少。況禁將子姪。昨年勸武。出於感舊錄孤之意。伊後南行宣傳官。業欲待窠承傳。而特以拘於內禁衛六朔之制。未之果焉。更思子除內禁衛準朔收用。則足爲守法之一道。禁衛大將李敬懋姪李光益。南行宣傳官見窠調用。
정조 7년 · 강
命東籍田皮稷攝刈。
정조 7년 · 목
因奉常寺草記。有是命。
정조 7년 · 강
正言李思祚陳疏請柳戇趙文彥發配。賜批。
정조 7년 · 강
校理姜忱。副修撰李東郁。校理徐有成等。陳疏辭職。仍請柳戇趙文彥發配。幷賜批。
정조 7년 · 목
竝批以。處分意在矣。爾其勿辭察職。
정조 7년 · 강
持平李秀夏陳疏請柳戇趙文彥發配。仍陳科弊。賜批。
정조 7년 · 목
疏略曰。噫國榮德相兩賊。逆節畢露之後。宜施當律者。卽柳戇也。至於趙文彥。其父靖世。本以逆能之之卵育。已逭黨與之誅。世道之憂。容有極哉。乞寢成命。柳戇趙文彥亟命發配焉。竊伏念科場法制。不可不嚴。而大小科講規。 先朝已嘗設行矣。此法寢廢。衆弊俱興。伏願博詢廟堂。小科之小學講。大科之一經講。一依舊制。更令修擧焉。批以。處分意在。末端事。後日次對時稟處。爾其勿辭察職。
정조 7년 · 강
召見戶惠堂畿伯于誠正閣。戶曹判書徐有隣。宣惠堂上鄭民始京畿監司沈頥之。
정조 7년 · 목
予曰。今番 陵幸時。不可不經宿。而必多民邑之弊。諸凡所需。務令權減。未知權減則果有掣礙之處耶。民始曰。別無掣礙之端。而至於抹木。所入甚多。玉轎假家及藥房假家。何以爲之乎。予曰。玉轎假家。則以晝停所言之。元無所用處。此則權減。藥房假家。亦減二間。抹木則言于排設房。推移以用可也。予曰。各 陵瞻望處。皆爲排設。而車子載持。亦弊之一端。今番則竝置之。民始曰。經宿則軍兵炊飯柴馬草所入甚多矣。予曰。此則量宜入之可也。水筒何其多也。民始曰。水筒馬粥所入。而臺諫外。元無覓用各司矣。予曰。臺諫只長官及城上所各一人。則水筒亦量減也。此外如有貽弊之事。務爲節省。駕轎馬。以五雙待令。空駕轎馬三雙。幷置之。權減諸條。自備局卽爲行會也。民始曰。京畿捕把馬。令兵曹擧行。本寺添補馬。請依例知委。予曰。黃海道原春道驛馬。量宜入把。而今番爲念民弊。駕轎馬猶令減數入把。驛馬不當循用前例。比前例務從減省。只以當把之數徵來可也。予曰。松溪橋改修之役。當浮石爲之乎。頥之曰。舊等石材可用。而不足則當浮出矣。予曰。年事何如。頥之曰。歉荒則已判。及今辦得數萬包穀然後。可用於來頭接濟之需矣。予曰。昨年南北漢還穀。皆捧留本邑耶。民始曰然矣。
정조 7년 · 강
命京畿穀物事。就議大臣。次對時稟處。
정조 7년 · 목
京畿監司沈頥之啓言。以今道內穀簿。較量饑民。誠有渴悶者。穀物預劃四五萬石然後。可作添還補賑之資。故敢達矣。予詢有司堂上。戶曹判書徐有隣啓言。大臣旣未登筵。臣未敢臆對。而領相曾以關東穀物事。有所酬酢。詳問穀總。量宜取來。則似或爲一分補用之道矣。敎以。就議大臣。後日次對時稟定。
정조 7년 · 강
召見改修都監都提調以下于誠正閣。判府事鄭弘淳。戶曹判書徐有隣。禮曹判書李在協。
정조 7년 · 목
弘淳曰。 陵役不遠。 圓封大小。預爲稟定後。當擧行矣。予曰。卿意何如。弘淳曰。務從高大。則恐似不安矣。予曰。體小則事力似不張大矣。弘淳曰。仍用舊土。不當入新土矣。予曰。依所見詳審爲之好矣。予曰。雖仍舊土。而新土不可不待令而觀勢也。弘淳曰。舊土之上。覆以新土少許。則莎草似當善着根矣。予曰。今見甲子年日記。卯時始役。辰時還宮。其時役處。可想其不大矣。弘淳曰然矣。予曰。今此役處。異於甲子。其時則橫折。今番則蹲縮。比甲子役事。似當遲久矣。弘淳曰然矣。有隣曰。在前圍圓受土之物。或以杻或以葛矣。今番則何以爲之乎。弘淳曰。葛勝於杻矣。予曰。隨好爲之可也。予曰。役軍雇價爲幾何。弘淳曰。錢二戔米二升。以價計之。則幾過三戔。似不少矣。予曰。新土當入幾負乎。弘淳曰。不過三四百負矣。予曰。甕家之設。不若油遮日之爲便好。果無雨漏之慮乎。弘淳曰。似無慮矣。予曰。勿設甕家。依遮日例爲之可也。予曰。此時民弊。尤宜軫念。五日出宮時植炬。至晝停所爲之。虎網亦令除之。有隣曰。莎草假家。當於念前爲之矣。弘淳曰。 圓封之上尖下圓。制度未詳。一遵甲子年 明陵前例爲之似好矣。予曰。從便爲之。予曰。動駕與 國忌齋戒相値。插羽一節。考例以奏可也。在協曰。還宮時插羽矣。有隣曰。觀物軒前庭。鋪磚以備泥濘似好矣。予曰。依此爲之。
정조 7년 · 강
陵役時。命負土莎草假家。造作於丁字閣近處。
정조 7년 · 목
因判府事鄭弘淳啓請。從之。
정조 7년 · 목
敎曰。當日事畢後。親行告安 祭。次行辭 陵禮。勢將侵夜。且以事役言之。如是之際。恐或草率。問于都提調。都提調之意亦然。二十五日曉頭出宮。詣 本陵行展拜禮。事畢後。行告安 祭。祭翌日行辭 陵禮。仍詣 健元陵展拜還宮。以此知悉。雖以植炬一節言之。宜有省減之擧。出宮時至晝停所爲之。餘勿待令事。分付畿營。
정조 7년 · 강
陵所後麓小逕。命待秋深種樹。
정조 7년 · 목
判府事鄭弘淳啓言。取土處。在於 陵所後麓五里地。而有巡山小逕云。役軍去來。恐有成路之慮。差待秋深。令局內各 陵官。合力率 陵軍。多種雜樹似好。請以此分付。從之。
정조 7년 · 강
命役所稟達事。依甲子例爲之。
정조 7년 · 목
判府事鄭弘淳啓言。臣等出去役所。如有稟達之事。依當狀啓。而曾於甲子戊子。以草記爲之。今番當依此爲之乎。敎以。依甲子年爲之。
정조 7년 · 강
命訓局移用條。以咸安年還耗中劃給。
정조 7년 · 목
戶曹判書徐有隣啓言。向來恩信君墓幕石物。物力區劃時。以關西加 分穀三萬石耗條三千石移送。而先令訓局。推移取用矣。卽見道伯分留狀。則請得三萬石內。分給只爲二萬餘石。區劃耗條。不可不別般添給。而聞嶺南咸安等年還夥然云。今年耗條中。依準折稱此數劃給合宜矣。從之。
정조 7년 · 강
命儒生殿講。宣政殿爲之。
정조 7년 · 목
因政院取稟。有是命。
정조 7년 · 강
遞總管西淸君煋愼爾復任希敎邊得讓尹塾。以鄭昌順爲都總管。李亨逵李萬恢李敬倫沈墢爲副總管。
정조 7년 · 목
因總府變通草記。敎以。幷許遞。前望單子入之。
정조 7년 · 강
命前承旨柳誼敍用。
정조 7년 · 목
敎曰。前承旨柳誼。不過一時飭勵。敍用。
정조 7년 · 목
敎曰。明日齋宿。承旨不可不備員。都承旨聞有實恙。勢難仕進云。許遞。前望單子入之。
정조 7년 · 강
有政。吏曹參議金憙進。
정조 7년 · 목
敎曰。玉堂番次久曠。在外玉堂許遞。政官牌招開政。待下批牌招入直。又敎曰。玉堂諸窠。旣有在京無故人差出之命。則以元在外人擬望。政官推考。更以在京無故人差出。又敎曰。幸行不遠。兩司無故人絕罕。隨駕單子。未免因此遲滯。在外及未肅拜呈告人員許遞。今日政。以在京無故人差出。又敎曰。禁府時囚口招有命。當爲開坐。而無行公堂上云。在外及有實故許遞。今日政差出。○以柳義養爲承旨。李命植爲判義禁。鄭昌聖爲知義禁。尹塾李柱國爲同義禁。李昌漢爲校理。金履素爲兵曹參判。林錫喆爲大司諫。兪彥脩爲執義。李福徽爲司諫。安鼎大爲掌令。趙弘鎭爲持平。申致權爲獻納。孟至大李尙度爲正言。權以綱爲修撰。趙時俊爲禮曹參判。尹塾爲兵曹參判。○因修撰望筒敎曰。首擬之人。近來館職。無異已遞。自上亦已諒。則何不以無故人擬入。此望筒勿施。更爲擬入。
정조 7년 · 강
命齋宿處所。行禮節次。依昨年例爲之。
정조 7년 · 목
敎曰。再明日曉。 眞殿行祭。祭畢後。 第二室龕內鋪陳修改。齋宿處所。行禮節次。皆依昨年例爲之。
정조 7년 · 강
命承旨中使問安幷除之。承旨林錫喆遞差。
정조 7년 · 목
敎曰。承旨中使問安支供。貽弊不些。至於承候之道。自有別軍職之走馬。禁軍馬軍之撥騎。今番幷除之。驛馬亦勿待令事。分付兵曹畿營。亦令司僕寺依此知悉。朝筵已有下敎。而承旨不卽分付云。當該承旨遞差。
정조 7년 · 강
命訓局軍兵料。明日內分給。
정조 7년 · 목
敎曰。軍兵之兩朔闕料。是豈成說乎。雖至有傾用庫中錢貨。總貿米包之境。豈可不給應援之料乎。與都提調相議。貿米或借米間。明日內畢分給。形止草記。見今度支時在。聞甚零星。歲前百官頒祿。本局軍兵元料。將無辦出之路。昨日以江都或南漢米請得之意。有所酬酢。到今自度支出給兼料。無異龜括。而至於推移區劃。自有其方。亦令戶曹。明日內指一草記。
정조 7년 · 강
遞差總管鄭昌聖李萬恢。
정조 7년 · 목
因昌聖等牌不進。敎以。侍衛無以備員。而無一人承牌。事體所在。豈容如是。幷遞差。在外人許遞。前望單子入之。今已夜深。待明朝牌招察任。無故判堂。何不入來參政。每煩特敎。兵曹判書李★(土+甲)。待開門問啓。
정조 7년 · 강
判下兵曹　元陵幸行時隨駕軍兵磨鍊草記。
정조 7년 · 목
回該曹草記。敎以。訓局步軍十哨。馬軍三哨。禁營步軍四哨。騎士二番隨駕。禁軍三番隨駕。又因侍衛磨鍊節目。敎以。 陵行當前。宜念歇息之擧。挾輦軍內外營入直軍中。抄擇除出。出番軍勿爲使用。槍劍軍亦爲減半。
정조 7년 · 강
命驛馬徵立。量宜減數。
정조 7년 · 목
因兵曹驛馬補把草記。允之。敎以。問安馬一幷除之。外道驛馬減數徵立之意。卽爲知悉可也。又因司僕寺草記。敎以。兵曹所把。亦云五十匹云。然則百匹徵立。豈不太多。卿其量宜減數可也。馬單。才已出給內乘矣。
정조 7년 · 강
遞承旨李義養。以李亨元代之。
정조 7년 · 목
敎曰。今聞政院微稟之言。果有身病。不得承牌云。許遞。前望單子入之。
정조 7년 · 강
以安春君烿爲都總管。金履素任希曾朴祐源爲副總管。前望也。
정조 7년 · 강
命京差人之侵漁者。各別嚴飭。
정조 7년 · 목
備邊司啓言。全羅監司趙時偉上疏論列。請竝依所請施行。敎以。竝依回啓施行。勿論宮房或衙門。京差人之侵漁者。道伯隨現。小則或杖或刑。從重科罪。大則據實狀聞。竝與該宮房宮任。該衙門官員論罪之意。別關嚴飭。如是判下之後。該道拘於顏私。萬一有掩護之擧。從當按廉覈處。以此意一體申飭。京司情。債雖許權禁。外邑誅求。如前自在。甚非所以災歲恤民之意。京司胥隸。獨無向隅之嘆乎。此在道臣嚴截詳察之如何。各別措辭嚴飭。沿邑守令久任。雖屬務。銓曹每不遵行。今番又復如前。此回啓將歸一張休紙。事之無實。孰甚於是。令銓曹五考前勿遷窠。就議本司。使之指一草記。
정조 7년 · 목
因刑曹豐川府罪人李中阿只獄事。金後徵還配草記。敎以。此獄屢有行査之事。到今別無他疑。使之付諸惟輕可也。豊川府殺獄罪人李中阿只。參酌減死定配。干連金後徵。發配之後。逃還本鄕。雖極痛駭。係是昨冬大霈前事。宜有商量之擧。不必還配。令道臣決杖懲勵後。放送之意。竝以分付。又因江界罪人李宗大獄事覈啓。敎以。道狀曹啓。俱有意見。干連各人等決處事。幷以依此施行之意分付。又因平壤府罪人韓孟松。順安縣罪人韓龍文。義州府罪人李明光朴巨福等獄事覈啓。敎以。平壤府殺獄罪人韓孟松獄事段。大抵獄體。一人致斃。一人償命。自是當然之理。此獄則三囚互爲原犯。八年未覈眞贜。雪眼之死。似非弱女之所辨。而造謀者卽淸環也。孟松之罪。不過屍帳之掩匿。而慫慂者亦淸環也。以至去次里滅跡之說。池成江交騙之擧。皆在於淸環行兇臆之後。則此獄原犯。明知爲淸環。而淸環先已致斃。孟松尙此滯囚。揆以獄理。實甚無謂。雖以加倍之律。擬之於孟松。前後受刑。殆近二百次。足云懲渠所犯。到今傅生。不害爲曠蕩之政。令道臣參酌決放。成川府殺獄罪人朱起涉。獄事段。實因旣不明白。詞證又不詳備。原犯之納賂松和。容或無怪。元隻之行賂乞憐。果何所據。宗杓之因病致斃。縱云近理。起涉之毆打殺死。殆不成說。腎囊爲要害之處。則胡爲致命於十七日之後。痛勢有危惡之症。則何以往還於七十里之地。道啓中道理爭詰之端。硬定元犯云者。信得審獄之體。分揀放送。順安縣殺獄罪人韓龍文獄事段。殺獄事體。何等至重。而初檢再檢。實因相左。自殺彼殺。干證無人。乃以龍文一時爭詰之事。直歸之於償命之科者。大失斷獄之意。其時道臣與査官。俱難免不察之失。從重推考。此獄疑端。不一而足。雖以其矣毋招辭見之。米泔之灌口。鷄羽之揮項。分明是服毒致斃。且以檢驗文案言之。銀釵之色變。爪甲之色靑。無非飮藥受傷之症道臣三疑之語。正合審克之體。到今龍門。別無可問之端。分揀放送。義州府殺獄罪人李明光獄事段。此獄肯綮。專在節中。而節中初不見明光之下手。則節中之不足爲明證。果如道啓。且渠潛入人家墓山。偸斫松枝。及其本主之喝逐也。投鎌棄索。汲汲逃避。自然顚仆於奔崖叢薄之間。以至受傷之境者。理或似然。設若被踢於明光。亦當來告於渠家。決笞之前。初不言及於其毋。決笞之後。反欲逞憾於明光。毆打之說。救潦之言。俱是決笞後事。則明光之初無罪犯。明若觀火。以此歸罪。實非欽恤之意。特令放送。同府殺獄罪人朴巨福獄事段。初以發告之屍親。便作打殺之原犯。論以情跡。斷無是理。前後檢官之勒定。初再獄案之未詳。事涉疑晦。車召史之初不在家。貴奉禮之旋卽還歸。俱是明白之證。然則致斃亦不可諉之於被踢。卿曹論啓。雖甚詳備。道伯跋辭。必有意見。此等獄案。付諸惟輕之科者。實合重人命之意。渠亦具彝性。而有此傷風敗俗之事。不可全然無罪。加刑一次後定配。
정조 7년 · 강
命兵曹判書李★(土+甲)。爲先越捧五等。
정조 7년 · 목
敎曰。向來申飭何如。則雜人入於中神門之內。初不察禁。甚至部將擅移直次。以致闕點。所爲節節駭痛。不徒此也。奉命事體。何等至重。而推尋部將。欲捧擧案。乃反轉置帶隸。無非前所未聞之擧。該部將爲先汰去。過齋後。令兵曹從重決棍。飭敎如果十分遵守。不出數旬。豈有此現捉。數遞宜念。姑從薄勘。兵曹判書李★(土+甲)。爲先越捧五等。 本宮體貌。亞於 太廟。凡係守護之節。所宜惕念。而提調等元不檢飭。每每有此等之事。位至正卿者。奉公如此。何責乎守門部將。莫非予董飭之誠意。未孚於臣憐而然。方切自咎。然豈可全然無警。本宮提調爲先推考。
정조 7년 · 강
遣承旨詣 宗廟　永寧殿　永禧殿　景慕宮。奉審摘奸。
정조 7년 · 목
秋夕節享。在明日也。
정조 7년 · 강
詣摛文院齋宿。
정조 7년 · 목
具翼善冠袞龍袍。乘輿出協陽門。敎曰。秋夕傳 香。尙未爲之云。不可戛過。祗迎後。當詣齋宿所。該房知悉。仍詣仁政殿祗迎訖。詣摛文院。○予曰。 各陵獻官。多有苟差之人。事極駭然。吏曹參議金憙。 永陵獻官差定。卽令受 香可也。予曰。貢米預買之弊。雖曰不些。以錢邊上下。終涉如何。而訓局兩朔上下。不得擧行云。許多軍兵之尙今滯料。實爲可悶矣。藥房都提調徐命善。提調鄭民始等曰。自均廳雖欲加劃。實無容手之道。而訓將則不知裏面之如此。以不卽移劃。頗有不平之言云矣。
정조 7년 · 강
命諸道方伯。境上待候安徐。亦勿撤巡。